Visumvereistes vir Suid-Afrikaanse burgers is 'n administratiewe reisbeperking wat deur die owerhede van ander lande op die burgers van Suid-Afrika geplaas word. In 2014 het Suid-Afrikaanse burgers visum-vrye toegang, of visum met aankoms tot 97 lande en gebiede gehad. Dit plaas die Suid-Afrikaanse paspoort, in terme van toeganklikheid tot ander lande, 41ste in die wêreld. Waar visum-vrye toegang wel beskikbaar is, is dit nie noodwendig 'n reg waarop iemand kan aandring nie, maar word op die diskresie van die grensbeamptes toegeken. Indien besoekers in nie-toerisme aktiwiteite, soos onbetaalde werk betrokke raak, kan 'n visum of werkpermit vereis word. Baie Afrika-lande vereis dat alle inkomende passasiers 'n onlangse Internasionale Sertifikaat van Inenting het, insluitend Angola, Benin, Burkina Faso, Kameroen, Sentraal-Afrikaanse Republiek, Tsjad, die Demokratiese Republiek van die Kongo, die Republiek van die Kongo, Ivoorkus, Ekwatoriaal-Guinee, Gaboen, Ghana, Guinee, Liberië, Mali, Mauritanië, Niger, Rwanda, São Tomé en Principe, Senegal, Sierra Leone, Uganda, Zambië.